ସାମ୍ପ୍ରଦାୟିକ ମନ୍ତବ୍ୟ ପାଇଁ ମମତାଙ୍କୁ ଇସିଙ୍କ ନୋଟିସ\nବୁଧବାର ନିର୍ବାଚନ କମିଶନ (ଇସି) ପଶ୍ଚିମବଙ୍ଗ ମୁଖ୍ୟମନ୍ତ୍ରୀ ମମତା ବାନାର୍ଜୀଙ୍କୁ ନୋଟିସ କରିଛନ୍ତି। ନିର୍ବାଚନ ପ୍ରଚାର ବେଳେ ମମତା ସାମ୍ପ୍ରଦାୟିକତାର ଦ୍ବାହି ଦେଇ ଭୋଟ ମାଗିବା ଅଭିଯୋଗରେ ତାଙ୍କୁ ନୋଟିସ କରାଯାଇଛି। ୪୮ ଘଣ୍ଟା ଭିତରେ ଉତ୍ତର ଦେବା ପାଇଁ ଇସି କହିଛନ୍ତି। ଏପ୍ରିଲ ୩ ତାରିଖରେ ହୁଗୁଲିରେ ନିର୍ବାଚନ ପ୍ରଚାର ବେଳେ ମମତା ମୁସଲିମ ଭୋଟରଙ୍କୁ ଭାଗ ଭାଗ ନ ହୋଇ ଏକାଠି ହୋଇ ଟିଏମସି ପ୍ରାର୍ଥୀଙ୍କୁ ଭୋଟ ଦେବା ପାଇଁ ଅପିଲ କରିଥିଲେ। ବିଜେପି ଅର୍ଥରେ ଅସୁରମାନେ ନିର୍ବାଚନ ଲଢ଼ୁଛନ୍ତି। ତେଣୁ ମୁଁ ହାତଯୋଡ଼ି ନିବେଦନ କରୁଛି ଯେ ଆପଣମାନେ ମିଳିତ ଭାବେ ଆମ ଦଳୀୟ ପ୍ରାର୍ଥୀଙ୍କୁ ଭୋଟ ଦିଅନ୍ତୁ ବୋଲି ମମତା କହିଥିଲେ।\nଇମ୍ରାନଙ୍କ ଦୁଷ୍କର୍ମ ମନ୍ତବ୍ୟ ପାଇଁ ହଲ୍ଲା ବୋଲ୍\nପାକିସ୍ତାନ ପ୍ରଧାନମନ୍ତ୍ରୀ ଇମ୍ରାନ୍ ଖାନଙ୍କ କାହିଁକି ଦୁଷ୍କର୍ମ ବଢ଼ୁଛି ମନ୍ତବ୍ୟ ପାଇଁ ହଲ୍ଲା ବୋଲ ଆରମ୍ଭ ହୋଇଛି। ସଂକ୍ଷିପ୍ତ ପୋଷାକ ପରିଧାନ ଯୋଗୁ ମହିଳାମାନେ ଉତ୍ତେଜନା ସୃଷ୍ଟି କରୁଛନ୍ତି। ଏହା ଦୁଷ୍କର୍ମର ମୂଳ କାରଣ ବୋଲି ସେ କହିଛନ୍ତି। ମହିଳାମାନେ ପର୍ଦ୍ଦା ଦ୍ବାରା ଶରୀରକୁ ସମ୍ପୂର୍ଣ୍ଣ ଘୋଡାଇ ରଖିବା ଦରକାର। ଜଣେ ପ୍ରଧାନମନ୍ତ୍ରୀ ହୋଇ ଇମ୍ରାନ ଏକ ଟିଭି କାର୍ଯ୍ୟକ୍ରବରେ ଏପରି ମନ୍ତବ୍ୟ ଦେବାକୁ ନେଇ ପାକିସ୍ତାନରେ ହଲ୍ଲା ବୋଲ ଆରମ୍ଭ ହୋଇଛି। ଏହା ନାରୀ ସମାଜ ପ୍ରତି ଅପମାନ। ସେ କ୍ଷମା ମାଗନ୍ତୁ ବୋଲି ବିଭିନ୍ନ ସାମାଜିକ ସଂଗଠନ ଦାବି କରିଛନ୍ତି।\nଦଳ ନୁହେଁ, ଦେଶ ସବୁବେଳେ ଊର୍ଦ୍ଧ୍ବରେଃ ମୋଦୀ\nଭାରତୀୟ ଜନତା ପାର୍ଟି (ବିଜେପି)ର ୪୧ତମ ପ୍ରତିଷ୍ଠା ଦିବସ ଉପଲକ୍ଷେ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ମଙ୍ଗଳବାର ଭିଡିଓ କନଫରେନ୍ସିଂ ଜରିଆରେ ଦଳୀୟ କର୍ମୀ ଓ ନେତାଙ୍କୁ ସମ୍ବୋଧିତ କରିଛନ୍ତି। ମଙ୍ଗଳବାର ୪ଟି ରାଜ୍ୟ ଓ ଗୋଟିଏ କେନ୍ଦ୍ରଶାସିତ ଅଞ୍ଚଳରେ ଭୋଟ୍ ଗ୍ରହଣ ଜାରି ରହିଥିବାବେଳେ ମୋଦୀ ତାଙ୍କର ସମ୍ଭାଷଣରେ କହିଥିଲେ, ଦଳ ଅପେକ୍ଷା ଦେଶ ସବୁବେଳେ ଊର୍ଦ୍ଧ୍ବରେ। ତେଣୁ ସବୁ କର୍ମୀ ପ୍ରଥମେ ରାଷ୍ଟ୍ରର ସ୍ବାର୍ଥ ସମ୍ପର୍କରେ ଚିନ୍ତା କରିବା ସହ ପରେ ଦଳ କଥା ଭାବିବା ଉଚିତ। ୧୯୫୧ରେ ସ୍ବର୍ଗତ ଶ୍ୟାମାପ୍ରସାଦ ମୁଖାର୍ଜୀ ଭାରତୀୟ ଜନ ସଂଘ ନାମରେ ଏକ ଦଳ ଗଠନ କରିଥିଲେ। ପରବର୍ତ୍ତୀ ସମୟରେ ଅର୍ଥାତ ୧୯୮୦ ଏପ୍ରିଲ ୬ରେ ଭାରତୀୟ ଜନତା ପାର୍ଟି ବିଧିବଦ୍ଧ ଭାବେ ରାଜନେତିକ ଦଳର ମାନ୍ୟତା ପାଇଲା। ଏହି ଅବସରରେ ବିଜେପିର ରାଷ୍ଟ୍ରୀୟ ସଭାପତି ଜେପି ନଡ୍ଡା ମଧ୍ୟ ଦଳୀୟ କର୍ମୀଙ୍କୁ ସମ୍ବୋଧିତ କରିଥିଲେ।\nଆମେରିକାକୁ ରୁଷିଆର ଚ୍ୟାଲେଞ୍ଜଃ ଠୁଳ କରୁଛି ମହାବିନାଶକ ଅସ୍ତ୍ରଶସ୍ତ୍ର\nଆମେରିକା ସହିତ ବୃଦ୍ଧି ପାଉଥିବା ବିବାଦକୁ ଦୃଷ୍ଟିରେ ରଖି ରୁଷିଆ ଆର୍କଟିକ୍ ଅଞ୍ଚଳରେ ମହାବିନାଶକ ଅସ୍ତ୍ରଶସ୍ତ୍ର ଠୁଳ କରୁଛି। ଉପଗ୍ରହ ଦ୍ୱାରା ଉତ୍ତୋଳିତ ଫଟୋରୁ ଏହା ଜଣାପଡ଼ିଛି। ରାଷ୍ଟ୍ରପତି ଭ୍ଲାଡିମିର ପୁଟିନ୍ଙ୍କ ନିର୍ଦେଶରେ ଆର୍କଟିକ୍ର ବରଫ ତଳେ ଏସବୁକୁ ଲୁଚାଇ ରଖାଯାଇଛି। ଏଠାରେ ରୁଷିଆ ସ୍ବତନ୍ତ୍ର ମିଲିଟାରୀ ବେସ୍ ସ୍ଥାପନ କରିବା ଆରମ୍ଭ କରିଛି।\nବିଜେପି ହିଁ ସୁନାର ବଙ୍ଗଳା ନିର୍ମାଣ କରିପାରିବଃ ଧର୍ମେନ୍ଦ୍ର\nବିଜେପି ହିଁ ପ୍ରଧାନମନ୍ତ୍ରୀ ନରେନ୍ଦ୍ର ମୋଦିଙ୍କ ନେତୃତ୍ୱରେ ପଶ୍ଚିମବଙ୍ଗର ବିକାଶ କରିବା ସହ ସୁନାର ବଙ୍ଗଳା ନିର୍ମାଣ କରିପାରିବ ବୋଲି ସୋମବାର ପଶ୍ଚିମବଙ୍ଗର ପାନିହାଟ ସମେତ ବିଭିନ୍ନ ନିର୍ବାଚନ ମଣ୍ଡଳିରେ ଦଳୀୟ ପ୍ରାର୍ଥୀଙ୍କ ପାଇଁ ପ୍ରଚାର କରିବା ଏବଂ ବୁଦ୍ଧିଜୀବୀଙ୍କ ସହ ଆଲୋଚନା କରିବା ଅବସରରେ କହିଛନ୍ତି କେନ୍ଦ୍ରମନ୍ତ୍ରୀ ଧର୍ମେନ୍ଦ୍ର ପ୍ରଧାନ। ସେହିପରି ଲୋକଙ୍କ ଆକାଂକ୍ଷାକୁ ପୂରଣ କରିବା ସରକାରଙ୍କ ପ୍ରଥମ ଦାୟିତ୍ୱ ହେବା ଦରକାର। ଯାହାକୁ ପ୍ରଧାନମନ୍ତ୍ରୀ ନରେନ୍ଦ୍ର ମୋଦି ଗୁରୁତ୍ୱ ଦେଉଛନ୍ତି ବୋଲି ସେ କହିଛନ୍ତି। ଧର୍ମେନ୍ଦ୍ର ବୁଦ୍ଧିଜୀବୀଙ୍କ ଦ୍ୱାରା ପଚରା ଯାଇଥିବା ବିଭିନ୍ନ ପ୍ରଶ୍ନ ଯଥା ପଶ୍ଚିମବଙ୍ଗକୁ ଦୁର୍ନୀତିମୁକ୍ତ କରିବା, ସୁନାର ବଙ୍ଗଳା ପାଇଁ ଥିବା ସମ୍ଭାବନା, ପୂର୍ବ ଭାରତର ଶିଳ୍ପାୟନ କ୍ଷେତ୍ରରେ ଥିବା ସୁଯୋଗ ଓ ଅନ୍ୟାନ୍ୟ ପ୍ରସଙ୍ଗରେ ଉତ୍ତର ରଖିଥିଲେ।\n୧୮ ବର୍ଷରୁ ଊର୍ଦ୍ଧ୍ବ ବୟସ୍କଙ୍କୁ ଟିକା ଅନୁମତି ପାଇଁ ମୋଦୀଙ୍କୁ ନିବେଦନ\nଦେଶରେ ଦିନକୁ ଦିନ କୋଭିଡ୍ ସଂକ୍ରମିତଙ୍କ ସଂଖ୍ୟା ଉଦବେଗଜନକ ଭାବେ ବଢ଼ିଚାଲିଥିବା ବେଳେ ଗତ ରବିବାର ଦିନକ ଭିତରେ କୋଭିଡ୍ ସଂକ୍ରମଣ ଆରମ୍ଭ ଦିନଠାରୁ ସର୍ବାଧିକ ଲକ୍ଷେରୁ ଊର୍ଦ୍ଧ୍ବ ଚିହ୍ନଟ ହୋଇଥିଲେ। ଏପରିକି ଗତ ୩ ଦିନ ହେଲା କ୍ରମାଗତ ଭାବେ ୯୦ ହଜାରରୁ ଊର୍ଦ୍ଧ୍ବ ସଂକ୍ରମିତଙ୍କୁ ଚିହ୍ନଟ କରାଯାଇଆସିଛି। ଏପରି ସ୍ଥିତିରେ ବର୍ତ୍ତମାନ ଭାରତରେ କୋଭିଡଜନିତ ସ୍ଥିତି ନିୟନ୍ତ୍ରଣ ବାହାରକୁ ଚାଲିଯିବାର ଆଶଙ୍କା ଦେଖାଦେଇଛି। ତେଣୁ ଏହାକୁ ନଜରରେ ରଖି ଦେଶର ଇଣ୍ଡିଆନ୍ ମେଡିକାଲ୍ ଆସୋସିଏସନ୍ (ଆଇଏମଏ) ପକ୍ଷରୁ ଦେଶର ପ୍ରତିଟି ନାଗରିକଙ୍କୁ ଏହି ଟିକା ତ୍ବରିତ ବେଗରେ ଦିଆଯିବାର ଆବଶ୍ୟକତା ଉପରେ ଗୁରୁତ୍ବ ଦିଆଯାଇଛି। ଏନେଇ ଆଇଏମ୍ଏ ପକ୍ଷରୁ ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀଙ୍କୁ ଏକ ଚିଠି ଲେଖାଯାଇଛି, ଯେଉଁଥିରେ ଦେଶର ପ୍ରତିଟି ୧୮ ବର୍ଷରୁ ଊର୍ଦ୍ଧ୍ବ ଜନସାଧାରଣଙ୍କୁ କୋଭିଡ୍ ଟିକା ଯୁଦ୍ଧକାଳୀନ ଭିତ୍ତିରେ ଦିଆଯିବାର ଆବଶ୍ୟକତା ରହିଛି ବୋଲି କୁହାଯାଇଛି।\nପଶ୍ଚିମବଙ୍ଗ ବିଧାନସଭା ନିର୍ବାଚନଃ ଟିଏମସି ପାଇଁ ଜୟା ବଚ୍ଚନଙ୍କ ପ୍ରଚାର\nପଶ୍ଚିମବଙ୍ଗ ବିଧାନସଭା ନିର୍ବାଚନ ବର୍ତ୍ତମାନ ଦେଶର ସବୁଠାରୁ ଚର୍ଚ୍ଚିତ ବିଷୟ ପାଲଟିଥିବା ବେଳେ କ୍ଷମତାସୀନ ତୃଣମୂଳ କଂଗ୍ରେସ (ଟିଏମସି)କୁ ଗାଦିଚ୍ୟୁତ କରାଇବାକୁ ବିଜେପି ସମସ୍ତ ପ୍ରକାର କଳ, ବଳ, କୌଶଳ ପ୍ରୟୋଗ କରିଚାଲିଛି। ପ୍ରତିପକ୍ଷ ଟିଏସି ମଧ୍ୟ କୌଣସି ତାରକା ପ୍ରଚାରକଙ୍କୁ ପ୍ରଚାର ମ୘ଦାନକୁ ଓହ୍ଲାଇବାରେ ହେଳା କରିନାହିଁ। ସେହିପରି ବିଜେପି ମଧ୍ୟ ଅଭିନେତା ଓ ଅଭିନେତ୍ରୀଙ୍କୁ ଦଳ ସପକ୍ଷରେ ଭୋଟ ଦେବା ସକାଶେ ପ୍ରଚାର ଚଳାଇଛି। ଉଭୟ ଦଳ ପକ୍ଷରୁ ବଙ୍ଗୀୟ ଚଳଚ୍ଚିତ୍ର ଓ ଟିଭି ଜଗତର ଏକାଧିକ ତାରକାଙ୍କୁ ସାମିଲ କରାଯାଇଥିବା ବେଳେ ବଲିଉଡକୁ ମଧ୍ୟ ଟାର୍ଗେଟ କରାଯାଉଛି। ମିଥୁନ ଚକ୍ରବର୍ତ୍ତୀ ବର୍ତ୍ତମାନ ବିଜେପିର ସଦସ୍ୟତା ହାସଲ କରିଥିବା ବେଳେ ଦଳ ପାଇଁ ପ୍ରଚାର ଆରମ୍ଭ କରିସାରିଛନ୍ତି।\nଷଡ଼ଯନ୍ତ୍ର ଅଭିଯୋଗରେ ଜୋର୍ଡାନ ଯୁବରାଜ ଗୃହବନ୍ଦୀ\nଜୋର୍ଡାନ ରାଜା ଅବଦୁଲ୍ଲା ଦ୍ୱିତୀୟଙ୍କୁ କ୍ଷମତାଚ୍ୟୁତ କରିବା ଲାଗି ଷଡ଼ଯନ୍ତ୍ର ଚଳାଇଥିବା ଅଭିଯୋଗରେ ତାଙ୍କ ସାବତ ଭାଇ ଯୁବରାଜ ହାମ୍ଜା ବିନ୍ ହୁସୈନଙ୍କୁ ଗୃହବନ୍ଦୀ କରାଯାଇଛି। ଷଡ଼ଯନ୍ତ୍ର ଅଭିଯୋଗର ତଦନ୍ତ ଶେଷ ହେବା ପର୍ଯ୍ୟନ୍ତ ସେ ତାଙ୍କ ରାଜପ୍ରାସାଦରେ ଗୃହବନ୍ଦୀ ରହିବେ ବୋଲି ମଧ୍ୟପ୍ରାଚ୍ୟର ଜଣେ ବରିଷ୍ଠ ଗୁଇନ୍ଦା ଅଧିକାରୀ ସୂଚନା ଦେଇଛନ୍ତି।\nବିଦ୍ୟୁତ୍ ଦର ବଢ଼ିବା ପଛରେ ରାଜ୍ୟ ସରକାରଙ୍କ ବଡ଼ ଦୁର୍ନୀତି\nଦୀର୍ଘ ୨୧ ବର୍ଷ ଶାସନ କଲା ପରେ ବିଜେଡି ସରକାର ଆହୁରି ଦୁର୍ନୀତି ଖୋର ଓ ଭଷ୍ଟ୍ରାଚାରୀ ହୋଇଯାଇଛି। ଓଡ଼ିଶାର ପ୍ରାକୃତିକ ସମ୍ପଦକୁ ଲୁଟ୍ କରି କିଛି ମୁଷ୍ଟିମେୟ ଅଧିକାରୀଙ୍କୁ ପୋଷିଛନ୍ତି ରାଜ୍ୟ ସରକାର। ଆଇନକାନୁନ ଓ ସମ୍ବିଧାନକୁ ଜଳାଞ୍ଜଳି ଦେଇ ରାଜ୍ୟ ସରକାର ରାଜସ୍ବ ହାନୀ କରାଇବା ଏବଂ ରାଜ୍ୟକୁ ପଛୁଆ କରିବା ଓ ରାଜ୍ୟବାସୀଙ୍କୁ ଦାରିଦ୍ୟ ଆଡ଼କୁ ଠେଲିଦେବା ଚକ୍ରାନ୍ତ ଚଲାଇଛନ୍ତି। ଲମ୍ବା ସମୟ ଧରି ବିଦ୍ୟୁତ କ୍ଷେତ୍ରରେ ଚାଲିଥିବା ଦୁର୍ନୀତି ବିରୋଧରେ ବିଜେପି ସର୍ବଦା ପ୍ରତିବାଦ କରିଆସୁଛି। ସିଏଜି ରିପୋର୍ଟ ଅନୁସାରେ ଉଭୟ ବିଦ୍ୟୁତ କ୍ଷେତ୍ର ଏବଂ ଜମି ଦୁର୍ନୀତିରେ ରାଜ୍ୟ ରାଜକୋଷରୁ ବ୍ୟାପକ ଅର୍ଥ କ୍ଷତି ହୋଇଛି। ରାଜ୍ୟ ସରକାରଙ୍କ ଭଷ୍ଟ୍ରାଚାର ଯୋଗୁ ବିଦ୍ୟୁତ ବ୍ୟବସ୍ଥା ସମ୍ପୂର୍ଣ୍ଣ ବିପର୍ଯ୍ୟସ୍ତ ହୋଇ ପଡ଼ିଛି ବୋଲି କହିଛନ୍ତି ବିଜେପି ରାଜ୍ୟ ସମ୍ପାଦିକା ଡ. ଲେଖାଶ୍ରୀ ସାମନ୍ତସିଂହାର।\nପ୍ରଚାର ପାଇଁ ପିପିଲି ଯିବେ\nପିପିଲି ଉପନିର୍ବାଚନ ଲାଗି ଆଉ ମାତ୍ର ୧୧ ଦିନ ବାକି ରହିଛି। ଏହି ଉପନିର୍ବାଚନରେ ୧୦ ଜଣ ପ୍ରାର୍ଥୀଙ୍କ ଭାଗ୍ୟ ନିର୍ଦ୍ଧାରଣ କରିବାକୁ ଯାଉଛନ୍ତି ଭୋଟର। ହେଲେ ୩ ପ୍ରମୁଖ ଦଳ ବିଜେଡିର ରୁଦ୍ରପ୍ରତାପ ମହାରଥି, ବିଜେପିର ଆଶ୍ରିତ ପଟ୍ଟନାୟକ ଏବଂ କଂଗ୍ରେସର ଅଜିତ ମଙ୍ଗରାଜଙ୍କ ମଧ୍ୟରେ କଡ଼ା ଟକ୍କର ହେବାକୁ ଯାଉଛି। ଉପନିର୍ବାଚନ ଲାଗି ନିର୍ବାଚନମଣ୍ଡଳୀରେ ରାଜନୈତିକ ଉଷ୍ମତା ବଢ଼ିବାରେ ଲାଗିଛି। ନିଜ ନିଜ ପ୍ରାର୍ଥୀଙ୍କ ସପକ୍ଷରେ ଭୋଟ ହାତେଇବାକୁ ସବୁ ଦଳର ନେତା ଓ କର୍ମୀ ପିପିଲିରେ ଡେରା ପକାଇବା ଆରମ୍ଭ କଲେଣି। ଏହି ଉଷ୍ଣତାକୁ ଆହୁରି ସରଗରମ କରିଛି ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ପ୍ରଚାର ମଇଦାନକୁ ଓହ୍ଲାଇବା। ବିଜେଡିର ମୁଖ୍ୟ ଷ୍ଟାର୍ ପ୍ରଚାରକ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ପିପିଲି ପ୍ରଚାର ମଇଦାନକୁ ଓହ୍ଲାଇବାକୁ ଯାଉଛନ୍ତି। ପ୍ରତାପ ଦେବଙ୍କ ଘରେ ବସିଥିବା ବିଜେଡି ବୈଠକ ପରେ ଏନେଇ ସୂଚନା ମିଳିଛି। ତେବେ ମୁଖ୍ୟମନ୍ତ୍ରୀ କେଉଁଦିନ ପ୍ରଚାର କରିବାକୁ ପିପିଲି ଯିବେ ତାହା ଜଣାପଡ଼ିନାହିଁ।\nପିପିଲି-ଡେଲାଙ୍ଗକୁ ଭୟମୁକ୍ତ, ହିଂସାମୁକ୍ତ ଓ ବିକାଶଯୁକ୍ତ କରିବା ଆମ ଲକ୍ଷ୍ୟଃ ବିଜେପି\nପିପିଲି-ଡେଲାଙ୍ଗ ଉପନିର୍ବାଚନର ଲଢେଇ ପାଇଁ ଭାତୀୟ ଜନତା ପାର୍ଟି ଦଳୀୟ ପ୍ରଚାରକୁ ଶାଣିତ କରିଛି। ପିପିଲି ଉପନିର୍ବାଚନର ବିଜେପି ବିଧାୟକ ପ୍ରାର୍ଥୀ ଆଶ୍ରିତ ପଟ୍ଟନାୟକ ନିଜ ସମର୍ଥକଙ୍କ ଗହଣରେ ନିର୍ବାଚନମଣ୍ଡଳୀର ବିଭିନ୍ନ ସ୍ଥାନକୁ ଯାଇ ଭୋଟ ଆଶୀର୍ବାଦ ଲୋଡିଛନ୍ତି। ରବିବାର ରାଜ୍ୟ ସଭାପତି ସମୀର ମହାନ୍ତି, ରାଜ୍ୟ ସହପ୍ରଭାରୀ ବିଜୟ ପାଲ ସିଂ ତୋମର, ରାଷ୍ଟ୍ରୀୟ ପ୍ରବକ୍ତା ଡ.ସମ୍ବିତ ପାତ୍ର, ରାଜ୍ୟ ସାଧାରଣ ସମ୍ପାଦକ (ସଙ୍ଗଠନ) ମାନସ ମହାନ୍ତି, ବିଧାୟକ ଲଳିତେନ୍ଦୁ ବିଦ୍ୟାଧର ମହାପାତ୍ର, ରାଜ୍ୟ ଉପସଭାନେତ୍ରୀ ପ୍ରଭାତୀ ପରିଡା, ରାଜ୍ୟ ସାଧାରଣ ସମ୍ପାଦକ ପୃଥ୍ୱୀରାଜ ହରିଚନ୍ଦନ, ବରିଷ୍ଠ ନେତା ପ୍ରକାଶ ମିଶ୍ର, ଐର ଖାରବେଳ ସ୍ୱାଇଁ, ଯୁବମୋର୍ଚ୍ଚା ରାଜ୍ୟ ସଭାପତି ଇରାଶିଷ ଆଚାର୍ଯ୍ୟ ପ୍ରମୁଖ ବିଭିନ୍ନ ପର୍ଯ୍ୟାୟରେ କାର୍ଯ୍ୟକର୍ତ୍ତା ଏବଂ ସାଧାରଣ ଜନତାଙ୍କୁ ଭେଟି ଆଲୋଚନା କରିବା ସହ ଦଳୀୟ ପ୍ରାର୍ଥୀଙ୍କୁ ବିଜୟୀ କରିବାକୁ ଆହ୍ୱାନ କରିଥିଲେ।\nଇସ୍ତଫା ଦେଲେ ମହାରାଷ୍ଟ୍ର ଗୃହ ମନ୍ତ୍ରୀ\nମହାରାଷ୍ଟ୍ର ଗୃହ ମନ୍ତ୍ରୀ ଅନୀଲ ଦେଶମୁଖ ଶେଷରେ ତାଙ୍କ ପଦରୁ ଇସ୍ତଫା ଦେଇଛନ୍ତି। ବମ୍ବେ ହାଇକୋର୍ଟ ମୁମ୍ବାଇର ପୂର୍ବତନ ଡିଜି ପରମବୀର ସିଂ ତାଙ୍କ ବିରୋଧରେ ଦୁର୍ନୀତି ଅଭିଯୋଗ ଆଣିବା ପରେ ଏହି ମାମଲାର ସିବିଆଇ ତଦନ୍ତ ପାଇଁ ନିର୍ଦେଶ ଦେବା ପରେ ଏନସିପି ନେତା ଦେଶମୁଖଙ୍କୁ ତାଙ୍କ ପଦରୁ ଇସ୍ତଫା ଦେବାକୁ ପଡ଼ିଛି। ପୂର୍ବତନ ମୁମ୍ବାଇ ପୋଲିସ୍ ମୁଖ୍ୟ ସିଂ ଅଭିଯୋଗ କରିଥିଲେ ଯେ ଦେଶମୁଖ ବିଶିଷ୍ଟ ଶିଳ୍ପପତି ମୁକେଶ ଅମ୍ବାନୀଙ୍କ ଘର ଆଗରୁ ଜବତ ହୋଇଥିବା ବିସ୍ଫୋରକ ଭର୍ତ୍ତି ଏସୟୁଭି ମାମଲାରେ ଗିରଫ ହୋଇଥିବା ଏନକାଉଣ୍ଟର୍ ସ୍ପେଶାଲିଷ୍ଟ୍ ସଚିନ୍ ୱାଜେଙ୍କୁ ଶହେ କୋଟି ଚାନ୍ଦା ଆଦାୟ କରିବାକୁ ନିର୍ଦେଶ ଦେଇଥିବା ଅଭିଯୋଗ ଆଣିଥିଲେ। ଦେଶମୁଖ ତାଙ୍କ ଇସ୍ତଫା ପତ୍ର ସୋସାଲ୍ ଆକାଉଣ୍ଟ୍ ଟ୍ବିଟର୍ ମାଧ୍ୟମରେ ଅପଲୋଡ୍ କରିଛନ୍ତି। ପୂର୍ବରୁ ଏହି ମାମଲାରେ ସିବିଆଇକୁ ପ୍ରାଥମିକ ପର୍ଯ୍ୟାୟ ତଦନ୍ତ ୧୫ ଦିନ ଭିତରେ ଆରମ୍ଭ କରିବା ସକାଶେ ବମ୍ବେ ହାଇକୋର୍ଟ ନିର୍ଦେଶ ଦେଇଥିଲେ।\nମହାରାଷ୍ଟ୍ର ଗୃହ ମନ୍ତ୍ରୀଙ୍କୁ ବଡ଼ ଝଟକାଃ ସିବିଆଇ ତଦନ୍ତ ନିର୍ଦେଶ\nମହାରାଷ୍ଟ୍ର ଗୃହ ମନ୍ତ୍ରୀ ଅନୀଲ ଦେଶମୁଖଙ୍କ ବିରୋଧରେ ସିବିଆଇ ତଦନ୍ତ ପାଇଁ ବମ୍ବେ ହାଇକୋର୍ଟ ନିର୍ଦେଶ ଦେଇଛନ୍ତି। ୧୫ ଦିନ ଭିତରେ ସିବିଆଇ ତଦନ୍ତ ଆରମ୍ଭ କରିବା ସହ ଦରକାର କଡ଼ିଲେ ଥାନାରେ ଏତଲା କରିବା ପାଇଁ ସିବିଆଇ ନିର୍ଦେଶକଙ୍କୁ ହାଇକୋର୍ଟ ନିର୍ଦେଶ ଦେଇଛନ୍ତି। ଡ. ଜୟଶ୍ରୀ ପାଟିଲ ନାମକ ଜଣେ ପିଟିସନରଙ୍କ ପିଟିସନ ଅଧାରରେ ହାଇକୋର୍ଟ ଏହି ଗୁରୁତ୍ବପୂର୍ଣ୍ଣ ନିର୍ଦେଶ ଦେଇଛନ୍ତି। ପୂର୍ବତନ ମୁମ୍ବାଇ ପୋଲିସ କମିଶନର ପରମବୀର ସିଂହ ଗୃହମନ୍ତ୍ରୀ ଦେଶମୁଖଙ୍କ ବିରୋଧରେ ଅନେକ ପ୍ରକାର ଦୁର୍ନୀତି ଅଭିଯୋଗ ଆଣି ବି ବମ୍ବେ ହାଇକୋର୍ଟଙ୍କ ଦ୍ବାରସ୍ଥ ହୋଇଥିଲେ। ସେତେବେଳେ ବମ୍ବେ ହାଇକୋର୍ଟ ତାଙ୍କୁ କାହିଁକି ଥାନାରେ ଏତଲା କରିନ କହି ଭର୍ତ୍ସନା କରିଥିଲେ।
